**An Straitéis 20 Bliain don Ghaeilge 2010 - 2030**

**Tuarascáil ar Dhul Chun Cinn: 2010 - 2015**

**An Roinn Talmhaíochta, Bia agus Mara**

Tá an Roinn Talmhaíochta, Bia agus Mara ag cur bailchríoch faoi láthair ar Scéim Ghaeilge nua faoi Acht na dTeangacha Oifigiúla 2003. Ullmhaíodh an scéim d’fhonn forbairt agus dul chun cinn a dhéanamh ar leibhéal agus caighdeán na seirbhíse a chuireann an Roinn ar fáil do chainteoirí Gaeilge. Chomh maith lena dualgais faoi alt 10 d’Acht na dTeangacha Oifigiúla 2003 maidir le doiciméid áirithe a fhoilsiú go comhuaineach sa dá theanga oifigiúla, foilseoidh an Roinn doiciméid chorparáideacha eile, ar nós na Cairte Custaiméirí agus an Phlean Gníomhaíochta um Sheirbhís do Chustaiméirí, an Chairt um Chearta le haghaidh Feirmeoirí agus an leabhrán Scéimeanna agus Seirbhísí, i nGaeilge agus i mBéarla araon.

**Bearta le haghaidh na Gaeilge sa tSeirbhís Phoiblí**

I gcomhthéacs pholasaí an Rialtais i ndáil le feabhas a chur ar sholáthar seirbhísí trí Ghaeilge, tá 6 phost aitheanta ag an Roinn ina bhfuil inniúlacht dátheangach riachtanach. Tá cúig cinn de na poist sin líonta faoi láthair ag oifigigh a bhfuil inniúlacht sa Ghaeilge acu agus tá gach iarracht á déanamh an post eile a líonadh faoi dheireadh ráithe 4 de 2015, ag féachaint do pholasaí earcaíochta. Cuirfidh na poist ainmnithe sin le cumas na Roinne seirbhísí a chur ar fáil i nGaeilge, go háirithe i gceantair Ghaeltachta. I gcomhréir le beartas an Rialtais, aithneofar i scéimeanna teanga de chuid na Roinne amach anseo faoi Acht na dTeangacha Oifigiúla na poist/réimsí lena mbaineann riachtanas inniúlachta sa Ghaeilge.